Suchinthana/ta-wikipedia huggingface dataset:
லகாட் டத்து

லகாட் டத்து (மலாய்: Lahad Datu; ஆங்கிலம்: Lahad Datu; சீனம்: 拉哈达图) என்பது மலேசியா, சபா மாநிலம், தாவாவ் பிரிவு, லகாட் டத்து மாவட்டத்தில் உள்ள நகரம். இதுவே அந்த மாவட்டத்தின் தலைநகரமாகவும் இயங்குகிறது. சபா மாநிலத்தில், அண்மைய காலத்தில் அதிகமாக அறியப்பட்ட நகரங்களில் இதுவும் ஒன்றாகும்.

சபா மாநிலத்தின் தலைநகரமான கோத்தா கினபாலுவில் இருந்து 430 கி.மீ. தென் கிழக்கே இருக்கும் இந்த நகரில், இந்தோனேசியாவின் தாக்கத்தை அதிகமாகக் காண முடியும். 

இங்கு டூசுன் பூர்வீக இனத்தைச் சேர்ந்த மக்கள் மிகுதியாக வாழ்கின்றனர். லகாட் டத்துவின் சுற்றுப் பகுதிகளில் ஏராளமான கொக்கோ, செம்பனை எண்ணெய் தோட்டங்கள் உள்ளன. காட்டு மரங்கள் ஏற்றுமதிக்கு முக்கியத் துறைமுகமாகவும் விளங்குகிறது. உள்ளூர் பயணப் போக்குவரத்திற்காக இங்குள்ள லகாட் டத்து வானூர்தி நிலையம் (Lahad Datu Airport) செயல்படுகிறது.

வரலாறு

லகாட் டத்துவில் நடைபெற்ற ஓர் அகழ்வாராய்ச்சியில் மிங் வம்சத்தின் (Ming dynasty) சீன மண்பாண்டங்கள் கண்டுபிடிக்கப்பட்டன. அந்த மண்பாண்டங்கள் மூலமாக, 15-ஆம் நூற்றாண்டில் இங்கு ஒரு குடியேற்றம் இருந்ததாக நம்பப்படுகிறது.

லாகாட் டத்துவின் கிழக்கே துங்கு (Tunku) எனும் பெயரில் ஒரு கிராமம் உள்ளது. இது 19-ஆம் நூற்றாண்டில் கடற்கொள்ளையர்களுக்கும்; மற்றும் அடிமை வியாபாரிகளுக்கும் புகலிடமாக விளங்கியது.

கி.பி 1408-இல் இடான் மொழி (Idaan Language) கையெழுத்துப் பிரதியின் அடிப்படையில், வடக்கு போர்னியோவில் இசுலாம் முதலில் இங்குதான் அறிமுகப் படுத்தப்பட்டதாக நம்பப் படுகிறது.

வெளிநாட்டு போராளிகளின் ஊடுருவல்கள்

1985 செப்டம்பர் 23-ஆம் தேதி அண்டை நாடான பிலிப்பீன்சு நாட்டில் இருந்து 15- 20 ஆயுதம் ஏந்திய மோரோ கடல்கொள்ளையர்கள் (Moro Pirates) லகாட் டத்து நகரத்தில் தரையிறங்கி, குறைந்தது 21 பேரைக் கொன்றனர்; மேலும் 11 பேருக்கு காயங்கள் விளைவித்தனர்.

உள்ளூர் வங்கியில் இருந்து சுமார் $ 200,000; (அமெரிக்க டாலர்) மற்றும் மலேசியன் ஏர்லைன்சு நிறுவனத்தின் அலுவலகத்தில் இருந்து மற்றொரு $ 5,000 (அமெரிக்க டாலர்) கொள்ளையடித்துச் சென்றனர்.

தண்டுவோ கிராமம்

2013 பிப்ரவரி 13-ஆம் தேதி, இந்த லகாட் டத்து பட்டணத்திற்கு அருகில் இருக்கும் தண்டுவோ (Tanduo) எனும் கிராமத்தை, சூலு சுல்தானகத்தைச் சேர்ந்தவர்கள் என்று கூறிக் கொண்ட சிலர் ஆக்கிரமித்துக் கொண்டனர். சூலு சுல்தானகத்தின் அரியணைக்கு உரிமை கோரும் சமாலுல் கிராம் III (Jamalul Kiram III) என்பவரால் அனுப்பப் பட்டனர் என்றும் அறியப்படுகிறது. 

கிழக்கு சபாவின் மீது பிலிப்பீன்சு நாட்டின் பிராந்திய உரிமையை வலியுறுத்துவதே (Philippine Territorial Claim to Eastern Sabah) சமாலுல் கிராமின் முக்கியக் குறிக்கோளாக இருந்தது.இரு வாரங்கள் போராட்டத்திற்குப் பின்னர் மலேசியப் பாதுகாப்பு படையினர் அந்தக் கிராமத்தை மீட்டனர்.

ஆயுத மோதல்

இந்த ஆக்கிரமிப்பிற்குப் பலடியாக மலேசியப் பாதுகாப்பு படையினர் (Malaysian Security Forces) அந்த தண்டுவோ கிராமத்தைச் சுற்றி வளைத்தனர். பிலிப்பீன்சு மற்றும் மலேசியா அரசாங்கங்கள் ஓர் அமைதியான தீர்வைக் காண்பதற்காக அந்தக் குழுவுடன் பல பேச்சுவார்த்தைகளில் ஈடுபட்டனர். அந்தப் பேச்சுவார்த்தைகள் தோல்வியுற்ற பிறகு, இந்த மோதல் ஆயுத மோதலாக மாறியது.  

அந்த மோதலில் சூலு சுல்தானகத்தை சேர்ந்தவர்கள் என்று கூறிக் கொண்ட 56 பேர் சுட்டுக் கொல்லப் பட்டார்கள்; மற்றும் பலர் மலேசிய அதிகாரிகளால் கைது செய்யப்பட்டனர். [7][8] மோதலின் போது மலேசியத் தரப்பில் ஆறு பேர் கொல்லப்பட்டனர்; பொதுமக்களில் 10 பேர் உயிர் இழந்தனர்.

மேற்கோள்கள்

மேலும் காண்க 

 லகாட் டத்து வானூர்தி நிலையம்

மலேசிய நகரங்கள்
சபா மாநிலத்தின் நகரங்கள்
ஊசித்துளை காமரா

ஊசிதுளை காமரா (Pin hole camera) ஒளி நேர்கோட்டில் செல்வதை விளக்க உதவும் எளிய கருவி. ஒருபக்கத்தில் தேய்த்தக் கண்ணாடியும் மறுபக்கத்தில் சிறு துளையும் உள்ள ஒரு ஒளிபுகாப் பெட்டியாகும். படிமத்தின் புறக் கோட்டினை (Outline ) எளிதில் பெற இது உதவுகிறது. இப்படிப் பட்ட கருவியுடன் எக்சு கதிர் கருவியின் குவியத்தினை (Focus) மிக இலகுவாக அதிக செலவில்லாமல் சோதனை மூலம் காணலாம்.

மேற்கோள்கள்

ஒளியியல் கருவிகள்
சங்கன்

இந்து தொன்மவியலின் அடிப்படையில் சங்கன் என்பவர் நாகலோகத்தின் அரசராவார். காசியபர்-கத்ரு தம்பதியரின் மகன். இவர் சிவனிடம் இருந்த பற்றுதல் காரணமாக சிவனை முழுமுதற் கடவுளாக வழிபட்டு வந்தார். 

இவருக்கும், பத்மன் என்ற விஷ்ணுவினை வழிபடும் நாகலோக அரசனுக்குமிடையே  சிவன் பெரியவரா, விஷ்ணு பெரியவரா என்ற போட்டி ஏற்பட்டது. இந்த போட்டியினை அறிந்த பார்வதிதேவி  சிவனும், விஷ்ணுவும் இணைந்து காட்சிதரும்படி வேண்டினார். அதனால் சிவனும் திருமாலும் இணைந்து சங்கரநாராயணராக காட்சி தந்ததாக சங்கரன்கோவில் தலபுராணம் கூறுகிறது.

காண்க
 நாக உலகம்
 சிவன்

ஆதாரங்கள்

வெளி இணைப்புகள்

இந்து புராணகால உயிரினங்கள்
இந்துக்களின் பாம்பு வழிபாடுகள்
பத்மன்

இந்து தொன்மவியலின் அடிப்படையில் பத்மன் என்பவர் நாகலோகத்தின் அரசராவார். காசியபர்-கத்ரு தம்பதியரின் மகன். இவர் பதுமன் என்றும் அறியப்படுகிறார். இவர் திருமாலிடம் இருந்த பற்றுதல் காணமாக அவரையே முழுமுதற் கடவுளாக வழிபட்டு வந்தார். 

இவருக்கும், சங்கன் என்ற சிவனை வழிபடும் நாகலோக அரசனுக்கும்  சிவன் பெரியவரா, விஷ்ணு பெரியவரா என்ற போட்டி ஏற்பட்டது. இந்த போட்டியினை அறிந்த பார்வதி தேவி சிவனும், விஷ்ணுவும் இணைந்து காட்சிதரும்படி வேண்டினார். அதனால் சிவனும் திருமாலும் இணைந்து சங்கரநாராயணராக காட்சி தந்ததாக சங்கரன்கோவில் தலபுராணம் கூறுகிறது.

காண்க
 நாக உலகம்
 சிவன்

வெளி இணைப்புகள்

இந்து புராணகால உயிரினங்கள்
நவ நாகங்கள்
கதை (ஆயுதம்)

கதாயுதம் அல்லது கதை என்பது பழங்காலத்தில் பயன்படுத்தப்பட்ட போர்க் கருவியாகும். 

முன்பாகம் கனம் நிரம்பியதாகவும், பருத்தும் காணப்படுகிறது. அதனுடன் நீளமான கைப்பிடி பகுதியும் இணைந்துள்ளது.

இந்து தொன்மவியலின் அடிப்படையில் அனுமார், திருமால், பைரவர், எமன், குபேரன் என பல கடவுள்கள் இந்த ஆயுதத்தினைப் பயன்படுத்துபவர்களாக உள்ளார்கள்.

இராமாயணத்தில் இராவணன் மற்றும்  வானரர்களும்; மகாபாரதத்தில் பீமன் மற்றும் துரியோதனன் முதலியவரகளும் பயன்படுத்தினார்கள்.

காண்க
சிவ தனுசு

மேற்கோள்கள்

இந்து தொன்மவியல் ஆயுதங்கள்
பண்டைப் போர் ஆயுதங்கள்
கையாற்றல் கருவிகள்
இந்திய ஆயுதங்கள்
இந்திய கைகலப்பு ஆயுதங்கள்
ஏக் தி தாயன்

ஏக் தி தாயன் என்பது 2013 ஆம் ஆண்டு ஏப்ரல் மாதம் வெளியான இந்தித் திரைப்படம். இதை கண்ணன் ஐயர் இயக்கியுள்ளார். இம்ரான் ஹாஷ்மி, கொங்கோனா சென் சர்மா, ஹுமா குரேஷி ஆகியோர் முன்னணி வேடங்களில் நடித்துள்ளனர், ஏக்தா கபூர், ஷோபா கபூர், விஷால் பரத்வாஜ், ரேகா பரத்வாஜ் ஆகியோர் இணைந்து தயாரித்துள்ளனர். மாயமந்திரங்களையும் பேய்களையும் கொண்டு திரைக்கதை நகர்கிறது.

மேற்கோள்கள்

2013 இந்தித் திரைப்படங்கள்
2013 திகில் திரைப்படங்கள்
இந்திய இந்தித் திரைப்படங்கள்
ஆப்பிரிக்கக் குள்ளத் தவளை

ஆப்பிரிக்கக் குள்ளத் தவளைகள் (African dwarf frogs) ஆப்பிரிக்காவின் சில பகுதிகளில் வாழும் சிறிய வகை நீர்த் தவளைகள். இவை முக்கியமாக காங்கோ ஆற்றுப் பகுதியில் வெப்ப வலயம் முதல் அயன அயல் மண்டலம் வரையான இடங்களில் வாழ்கின்றன.

ஆப்பிரிக்கக் குள்ள தவளைகள் தங்கள் வாழ்நாள் முழுவதையும் நீருக்கடியில் வாழும். இந்த தவளைகள் அளவு சிறிய மற்றும் ஒரு சில கிராம் எடையை உள்ளன. அவை ஆலிவ் பச்சை இருந்து கருப்பு புள்ளிகள் கொண்ட பழுப்பு நிறம். இந்த தவளைகள் சராசரி வாழ்நாள் ஐந்து ஆண்டுகள் ஆகிறது, ஆனால் அவை நீண்ட 20 ஆண்டுகளுக்கு வாழ முடியும், அவைகள் நீண்ட 6,35 சென்டிமீட்டர் (2.5 அங்குலம்) வளர முடியும்.

மேற்கோள்கள்

ஆப்பிரிக்க விலங்குகள்
தவளைகள்
கௌரவம் (2013 திரைப்படம்)

1973 ஆம் ஆண்டில் வெளியான திரைப்படத்தைப் பற்றி அறிய, கௌரவம் (திரைப்படம்) கட்டுரையைப் பார்க்கவும்.

கௌரவம் என்பது 2013 ஆம் ஆண்டில் வெளியான இந்தியத் திரைப்படம். இது தமிழ், தெலுங்கு என இரு மொழிகளிலும் வெளியானது. இதை டூயட் மூவீஸ் என்ற பதாகையின் கீழ் பிரகாஷ்ராஜ் தயாரித்துள்ளார்.

மேற்கோள்கள் 

2013 தமிழ்த் திரைப்படங்கள்
இந்தியத் தமிழ்த் திரைப்படங்கள்
2013 தெலுங்குத் திரைப்படங்கள்
ராதா மோகன் இயக்கியத் திரைப்படங்கள்
பிரகாஷ் ராஜ் நடித்த திரைப்படங்கள்
நாசர் நடித்த தமிழ்த் திரைப்படங்கள்
இந்தியத் தெலுங்குத் திரைப்படங்கள்
ஓஹேர் பன்னாட்டு வானூர்தி நிலையம்

சிகாகோ ஓ'ஹேர் பன்னாட்டு வானூர்தி நிலையம் (Chicago O'Hare International Airport, ) அல்லது ஓ'ஹேர் வானூர்தி நிலையம், ஓ'ஹேர் வான்தளம், சிகாகோ பன்னாட்டு வானூர்தி நிலையம், சுருங்க ஓ'ஹேர், ஐக்கிய அமெரிக்காவின் இலினொய் மாகாணத்தில் சிகாகோ நகரத்தின் வடமேற்கு மூலையில் அமைந்துள்ள ஓர் முக்கிய வானூர்தி நிலையம் ஆகும். இது சிகாகோ லூப் எனப்படும் மைய வணிகப் பகுதியிலிருந்து  தொலைவில் உள்ளது. இதுவே சிகாகோ பகுதிக்கான முதன்மை வானூர்தி நிலையமாக விளங்குகிறது. லூப்பிலிருந்து  தொலைவில் அருகாமையிலுள்ள சிகாகோ மிட்வே பன்னாட்டு வானூர்தி நிலையம் இரண்டாம்நிலை வானூர்தி நிலையமாக அமெரிக்கப் பெருநிலப்பரப்பினுக்குள்ளான பறப்புக்களுக்கு பயன்படுத்தப்படுகிறது.

ஓஹேரைப் பயன்படுத்தும் பயணிகளில் 45% பேர்கள் (யுனைட்டெட் எக்சுபிரசு உள்ளிட்ட) யுனைட்டெட் ஏர்லைன்ஸ் வான்போக்குவரத்து நிறுவனத்தைப் பயன்படுத்துகின்றனர். யுனைட்டெட் ஏர்லைன்சிற்கு ஹூஸ்டன்-புஷ் கண்டமிடை வானூர்தி நிலையத்திற்கு அடுத்த இரண்டாவது பெரிய முனைய மையமாக இது விளங்குகிறது.  அமெரிக்கன் ஈகிள் உள்ளிட்ட அமெரிக்கன் எயர்லைன்ஸ் வான்போக்குவரத்து நிறுவனம் ஓஹேரைப் பயன்படுத்தும் இரண்டாவது பெரிய நிறுவனமாக உள்ளது; ஓஹேரின் 37.08% பயணிகள் இந்த வான்போக்குவரத்து நிறுவனத்தைப் பயன்படுத்துவோராகும். அமெரிக்கன் ஏர்லைன்சிற்கு டல்லசு-வொர்த் கோட்டை வானூர்தி நிலையத்தை அடுத்து இரண்டாவது பெரிய முனைய மையமாக இது விளங்குகிறது.

மேற்சான்றுகள்

வெளி இணைப்புகள்

 O'Hare International Airport  (official web site)
 O'Hare airport Modernization plan 
 O'Hare Modernization Program  (official web site)
 41st ward map (official city web site)
 The Northwest Chicago Historical Society's page on O'Hare 
 openNav: ORD / KORD charts
 An article  by urbanologist William Olson discussing the OMP's sustainable design features. Retrieved January 13, 2009

ஐக்கிய அமெரிக்க வானூர்தி நிலையங்கள்
சிகாகோ
தீபிகா பள்ளிக்கல்

தீபிகா பள்ளிக்கல் ஒரு இந்திய சுவர்ப்பந்து விளையாட்டு வீரர் ஆவார்.  உலக மகளிர் சுவர்ப்பந்து போட்டி தரவரிசையில் முதல் 10 இடத்திற்குள் வந்த முதல் இந்திய விளையாட்டு வீரர் ஆவார்.  இவர் 2011-ம் ஆண்டு 3 WISPA பட்டங்களைப் பெற்று தன் விளையாட்டு வாழ்வில் சிறந்த தரவரிசை இடமாக 13-ம் இடம் பெற்றார்.  அதன் பின்னர்2012-ம் ஆண்டு அந்த தரவரிசை இடத்தையும் தாண்டி முதல் 10 இடத்திற்குள் வந்தார்.

தனி வாழ்க்கை
தீபிகா பள்ளிக்கல் என்று அறியப்படும் தீபிகா ரெபக்கா பள்ளிக்கல் 21 செப்டம்பர் 1991-ம் ஆண்டு கேரளாவைச் சேர்ந்த சிரியன் கிறித்தவ பெற்றோருக்கு மகளாக சென்னையில் பிறந்தார். நவம்பர் 15, 2013 ஆம் ஆண்டு கிரிக்கெட் வீரர் தினேஷ் கார்த்திக் மற்றும் தீபிக்கா இருவரும் திருமண நிச்சயம் செய்து கொண்டனர்.  இவர் தனது முதல் பன்னாட்டு பந்தய விளையாட்டை லண்டனில் விளையாடினார்.
இதுவரை ஜெர்மன் ஓபன், டட்ச் ஓபன், பிரெஞ்சு ஓபன், ஆஸ்திரேலியன் ஓபன், ஸ்காட்டிஷ் ஓபன் ஆகியவற்றில் பட்டம் வென்றுள்ளார்.

தொழில் வாழ்க்கை
தீபிகா பள்ளிக்கல் 2006-ம் ஆண்டு முதல் தொழில்முறை சுவர்ப்பந்து விளையாட்டு வீரரானார்.  தொடக்க காலத்தில் பல ஏற்றத் தாழ்வுகளுடன் இருந்த இவரது தொழில் வாழ்க்கை, 2011-ல் எகிப்தில் இவர் எடுத்துக்கொண்ட பயிற்சிக்குப் பிறகு சீரானதாகவும், பல வெற்றிகளுடையதாவும் மாறியது.

தங்க பதக்கம்
2014ஆம் ஆண்டு நடந்த இங்கிலாந்தில் கிளாஸ்கோ நகரில் நடந்த காமன் வெல்த் போட்டியில் தங்கப்பதக்கம் வென்றார்.

தேசிய சுவர்ப்பந்து சாம்பியன்ஷிப் புறக்கணிப்பு
தேசிய சுவர்ப்பந்து சாம்பியன்ஷிப் போட்டியில் ஆண்களுக்கும் பெண்களுக்கும் உள்ள பரிசு தொகை வேறுபாட்டை களைய வலியுறுத்தி தீபிக்கா பள்ளிக்கல் நான்காவது ஆண்டாக போட்டிகளில் பங்கேற்காமல் புறக்கணித்துள்ளார்..

மேற்கோள்கள்

தமிழக விளையாட்டு வீரர்கள்
1991 பிறப்புகள்
வாழும் நபர்கள்
இந்திய சுவர்ப்பந்து விளையாட்டு வீரர்கள்
தமிழ்நாட்டு விளையாட்டு வீராங்கனைகள்
திருநெல்லி மகாவிஷ்ணு கோயில்

திருநெல்லி மகா விஷ்ணு கோயில் என்பது கேரளத்தின், வயநாடு மாவட்டத்தில் அமைந்துள்ள பழமையான விஷ்ணு கோயில்களில் ஒன்று. இது பிரம்மகிரி மலைக்குன்றை அடுத்த திருநெல்லியில் அமைந்துள்ளது. இந்தக் கோயிலின் கூத்தம்பலக் கூடத்தில் புகழ்பெற்ற சுவர் ஓவியங்கள் வரையப்பட்டுள்ளன. அருகே உள்ள புனித மலை ஊற்றான பாபநாசி நீரானது பாவங்களைத் தீர்க்கக்கூடியது என்று கருதப்படுகிறது.

பஞ்ச தீர்த்தம் 

இந்தக் கோயிலின் தெற்குப் பக்கமுள்ள பஞ்ச தீர்த்தக்குளம் ஒரு புனிதக் குளமாக கருதப்படுகிறது. ஐந்து புனித ஆறுகளின் நீர் இக்குளத்தில் கலப்பதாக ஐதீகம். இதுவே இக்குளத்தின் பெயருக்குக் காரணம். இக்குளத்தின் நடுவே ஒரு மேடு உள்ளது. அதை அடைய ஒரு கல்பாலம் உள்ளது. இந்த மேட்டில் சரிவான கல் ஒன்று உள்ளது. இதை மகாவிஷ்ணுவின் பாதம் என்று கருதி விஷ்ணு பாதம் என்று அழைக்கின்றனர்.

வெளி இணைப்புகள்

http://thirunellitemple.com/index.php

மேற்கோள்கள்

வைணவ தலங்கள்
வயநாடு மாவட்டத்திலுள்ள இந்துக் கோயில்கள்‎
வயநாடு மாவட்டத்திலுள்ள சுற்றுலாத் தலங்கள்‎
திருநெல்லி

திருநெல்லி என்பது இந்தியாவின் கேரள மாநிலத்தில் உள்ள வயநாடு மாவட்டத்தில் உள்ள ஒரு ஊர் ஆகும்.

இந்த ஊரில் அமைந்துள்ள திருநெல்லி கோயில் மிகவும் பிரசித்தி பெற்ற கோயிலாகும்.

மக்கள்தொகையியல் 
 இந்திய மக்கள்தொகை கணக்கெடுப்பின்படி, திருநெல்லியில் 5,774 ஆண்கள் மற்றும் 5,945 பெண்கள் உட்பட 11,719 பேர் உள்ளனர்.

போக்குவரத்து 
திருநெல்லி ஊரை மானந்தவாடி அல்லது கல்பற்றாவில் இருந்து அணுகலாம். பெரிய மலை சாலை மானந்தவாடியை கண்ணூர் மற்றும் தலச்சேரியுடன் இணைக்கிறது. தாமரச்சேரி மலைப்பாதையானது கோழிக்கோடு கல்பற்றாவை இணைக்கிறது. குற்றியாடி மலைப்பாதை வடகரையை கல்பற்றா மற்றும் மானந்தவாடியுடன் இணைக்கிறது. பால்ச்சுரம் மலைப்பாதை கண்ணூர் மற்றும் இரிட்டியை மானந்தவாடியுடன் இணைக்கிறது. நிலம்பூரில் இருந்து ஊட்டி செல்லும் சாலையும் மேப்பாடி ஊரின் வழியாக வயநாட்டுடன் இணைக்கப்பட்டுள்ளது.

கருநாடகத்தில் இருந்து பயணித்தால், திதிமதி-கோனிகொப்பால்-பொன்னம்பேட்டை-குட்டா (அனைத்தும் குடகு மாவட்டத்தில் உள்ள) நகரங்கள் வழியாக சாலை வழியாக அணுகலாம்.

அருகிலுள்ள தொடருந்து நிலையம் மைசூரில் உள்ளது. அருகிலுள்ள வானூர்தி நிலையங்கள் கோழிக்கோடு பன்னாட்டு வானூர்தி நிலையம்-120 கி.மீ., பெங்களூரு பன்னாட்டு  வானூர்தி நிலையம்-290 கி.மீ., மற்றும் கண்ணூர் பன்னாட்டு வானூர்தி நிலையம்-58 கி.மீ. ஆகும்

மேலும் பார்க்கவும் 
 கட்டிக்குளம்
 மானந்தவாடி
 வள்ளியூர்க்காவு
 கட்டிக்குளத்திற்கு அருகில் உள்ள திருநெல்லி கோவிலில் இருந்து ஏழு கிலோமீட்டர் தொலைவில் உள்ள பட்சி பாதாளம் மலையேற்ற தளமாகும். குன்றின் மீது ஏராளமான பறவைகள் நிறைந்த பழங்கால குகை உள்ளது.

மேற்கோள்கள் 

வயநாடு மாவட்டத்தில் உள்ள ஊர்களும் நகரங்களும்
ஆனந்தம் ஆனந்தமே...

சீத்தம்மா வகிட்லோ சிரிமல்லே செட்டு என்பது 2013 ஆம் ஆண்டில் வெளியான தெலுங்குத் திரைப்படம் ஆகும். இதை ஸ்ரீகாந்து அடலா என்பவர் இயக்கியுள்ளார். வெங்கடேஷ் (நடிகர்), மகேஷ் பாபு, அஞ்சலி, சமந்தா ஆகியோர் முதன்மை வேடங்களில் நடித்துள்ளனர். பிரகாஷ்ராஜ், ஜெயசுதா ஆகியோர் துணை வேடங்களில் நடித்துள்ளனர்.  இது ஜனவரி 11, 2013 அன்று வெளியானது.

இது தமிழில், ஆனந்தம் ஆனந்தமே என்ற பெயரில் வெளியாகவுள்ளது.

நடிகர்கள்

 வெங்கடேஷ் - பெரியடு
 மகேஷ் பாபு - சின்னடு
 அஞ்சலி - சீதா
 சமந்தா - கீதா
 பிரகாஷ் ராஜ் 
 ஜெயசுதா 
 ரோகினி
 ராவ் ரமேஷ் - கீதாவின் தந்தை
 அபிநயா - சின்னி
 கோட்டா சீனிவாச ராவ் - பிரம்மாந்த ராவ்
 ரம பிரபா - சீதாவின் பாட்டி
 வேனு மகாதேவ் -ஓம்கார்
 ரவி பாபு 
 முரளி மோகன் - எம்.எல்.ஏ
 சீனிவாச ரெட்டி - பெத்தோடு நண்பன்

மேற்கோள்கள்

2012 தெலுங்குத் திரைப்படங்கள்
இந்திய நாடகத் திரைப்படங்கள்
தெலுங்கில் இருந்து தமிழுக்கு மொழிமாற்றம் செய்யப்பட்டத் திரைப்படங்கள்
இந்தியத் தெலுங்குத் திரைப்படங்கள்
பி. ஜி. வுட்ஹவுஸ்

சர் பெல்ஹம் கிரென்வில் வுட்ஹவுஸ் (15 அக்டோபர் 1881 - 14 பிப்ரவரி 1975) ஓர் ஆங்கில நகைச்சுவை எழுத்தாளர். அவருடைய எழுத்துகளில் புதினங்கள், சிறுகதைகள், நாடகங்கள், கவிதைகள், பாடல்கள், கட்டுரைகள் உட்பட்ட அனைத்தும் அடங்கும். எழுபது ஆண்டு காலம் தொடர்ந்து எழுதியவர். அவர் எழுத்துகள் இன்றும் பரவலாக வாசிக்கப்படுகின்றன. அரசியல் ரீதியாகவும், சமுதாய ரீதியாகவும் பல தடுமாற்றங்களைத் தன் வாழ்வில் சந்தித்ததால், ஃபிரான்சிலும் அமெரிக்காவிலும் அவர் மிகுதியான வாழ்க்கையைக் கழித்தார். ஆனாலும் இவரது முக்கிய எழுத்துக்களம், பிறப்பு, படிப்பு, இளமைகாலம் என இவரது வாழ்க்கையைப் பிரதிபலிக்கும் வகையில், முதலாம் உலகப்போருக்கு முன்னும் பின்னும் இருந்த ஆங்கிலேய மேல்தட்டு மக்கள் வாழ்க்கையைச் சார்ந்ததாக இருந்தது.

ஓர் அங்கீகரிக்கப்பட்ட ஆங்கில உரைநடை விற்பன்னரான வுட்ஹவுஸ், அவருடைய சமகாலத்தவர்களான ஹிலாய்ரெ பெல்லாக், எவெலைன் வாக் மற்றும் ரட்யார்ட் கிப்ளிங் அவர்களிடையேயும், அண்மைய எழுத்தாளர்களான ஸ்டீபன் ஃபிரை, டக்லஸ் ஆடம்ஸ், ஜே. கே. ரௌலிங் மற்றும் ஜான் லெ கர்ரே  போன்றோரிடையேயும் நன்மதிப்பு பெற்றவர்.

இன்று ஜீவ்ஸ் மற்றும் பிலான்டிங்ஸ் காஸ்ட்ல் புதினங்களாலும், சிறுகதைகளினாலும் அறியப்படுபவர். வுட்ஹவுஸ் மேலும் ஒரு நாடககர்த்தாவும், பாடலாசிரியரும் ஆவார். அவர் பதினைந்து மேடை நாடகங்களுக்கு பகுதி எழுத்தாளர் ஆவார். முப்பது இசை-நகைச்சுவை நாடகங்களில், இருநூற்றைம்பது பாடல்களில் பங்குகொண்டிருக்கிறார். இவை பெரும்பாலும் ஜெரோம் கெர்னும் கய் போல்டனும் தயாரித்த நாடகங்களாகும். அவர் கோல் போர்ட்டருடன் எனிதிங் கோஸ்(1934) என்ற இசை நாடகத்தில் பணிபுரிந்திருக்கிறார். கெர்ன்ஸ் இசையில் புகழ்பெற்ற ஷோ போட் இசை நாடகத்தில் வரும் பில் பாடல் வரிகளை எழுதியிருக்கிறார். கெர்ஷ்வின் - ராம்பர்க் அவர்களின் நாடகமான ரோசலியில்(1928), சிக்மன்ட் ராம்பர்க் இசைக்கு வரிகள் புனைந்திருக்கிறார். ருடால்ஃப் ஃப்ரிம்லுடன் அவருடைய இசைநாடகமான தி திரீ மஸ்கெட்டியர்சில் (1928) பணிபுரிந்திருக்கிறார். அவர் பாடலாசிரியர்களின் காட்சியகத்தில் இடம் வகிக்கிறார்.

மேற்கோள்கள்

1881 பிறப்புகள்
1975 இறப்புகள்
ஆங்கில எழுத்தாளர்கள்
கந்தர்வர்

கந்தர்வர்கள் என்போர் இந்து தொன்மவியலின் அடிப்படையில் பதினெட்டு கணங்களில் ஒரு இனக்குழுவாவர்.

இவர்கள் கந்தவர் லோகத்தில் வசிக்கின்றார்கள்.

இவர்கள் மனிதர்களுக்கும், தேவர்களுக்கும் தொடர்பாக இருப்பவர்கள். இவர்கள் எப்பொழுதும் மகிழ்வாக பாடிக்கொண்டும், ஆடிக்கொண்டும் இருப்பார்கள். ஆடல் கலையில் வல்லவர்களாகவும், யாழ் போன்ற இசைக்கருவிகளை மீட்கும் சக்தி படைத்தவர்களாகவும் கருதப்படுகின்றனர். சித்தரம், நடனம், இசை போன்ற கலைகள் கந்தர்வ வேதம் என்று அழைக்கப்பெற இவர்களே காரணமாகும். அரம்பையர்கள், கந்தவர்களுடன் ஆடல் பாடல்களில் ஈடுபடுவர்.

தேவலோகத்தில் கச்யபப் பிரஜாபதி அரிஷ்டா தம்பதிகளுக்கு பிறந்தவர்களே கந்தர்வர்கள்.
கந்தவர்கள் பிரம்மனின் மூக்கில் இருந்து தோன்றியவர்கள் என்ற கருத்தும் உள்ளது. இவன் பிரம்மாவையும், சந்திரனையும் வழிபடுகின்றனர்.

கந்தவர்களுக்கு பறக்கும் திறன் உள்ளது.
 தேவர்களுக்காக சோமரசம் எனும் மதுபானம் தயாரிப்பவர்களாகவும், கானம் இசைத்து தேவர்களை மகிழ்விப்பவர்களாகவும் கந்தர்வர்கள் உள்ளனர்.

அதர்வண வேதத்தின்படி 6,300 கந்தர்வர்கள் இருக்கிறார்கள். கந்தவர்களின் தலைவனாக சித்ராதா என்பவர் உள்ளார். பாதாள லோகத்தின் வாசிகளான நாகர்கள் என்னும் அசுரர்கள் கந்தவர்களின் எதிரிகள் ஆவார்கள்.

சிவபெருமான் காதுகளில் கந்தர்வர்கள்
அஸ்வதரன், கம்பதரன் என்ற இரண்டு கந்தர்வர்கள் மிக அழகாகப் பாடுவர். அவர்களின் பாடல்களை எந்நேரமும் கேட்க சிவபெருமான் இருவரையும் குண்டலங்களாக தனது காதில் அணிந்து கொண்டார் என்பது சைவ சமயத்தில் கூறப்படக்கூடிய தொன்மக்கதையாகும்.

காண்க
 தேவர்
 அரம்பையர்கள்
 தேவ உலகம்
 கணங்கள்

ஆதாரம்

வெளி இணைப்புகள்
 சிந்து சமவெளியில் கந்தர்வர்கள்

இந்து புராணகால உயிரினங்கள்
இந்து தொன்மவியல் மாந்தர்
ஆர். எஸ். சுபலட்சுமி

சகோதரி சுப்பலட்சுமி (R. S. Subbalakshmi, ஆகத்து 18, 1886 - திசம்பர் 20, 1969) என்றழைக்கப்பட்ட  ஆர். எஸ். சுப்பலட்சுமி பெண்ணியத்திற்காகப் பாடுபட்ட சமூக சீர்திருத்த சிந்தனையாளரும் தென்னகத்தின் முதல் பட்டதாரிப் பெண்மணியுமாவார்..

வாழ்க்கை 
சென்னையில் மயிலாப்பூரில் ஒரு பிராமணக் குடும்பத்தில் பிறந்தவர்.  இவருடைய தந்தை சுப்பிரமணிய அய்யர். அரசுப் பொதுப்பணித்துறையில் பொறியாளராகப் பணியாற்றியவர்.  தாயார் விசாலாட்சி. இவர்களது முதல் குழந்தையாகப் பிறந்தவர் சுப்பலட்சுமி. இவரது குடும்பம் தஞ்சாவூர் மாவட்டம் ரிஷியூர் என்ற ஊரை பூர்வீகமாக கொண்டது. சைதாப்பேட்டையில் தனது ஆரம்பக்கல்வியைப் பயின்றார். ஒன்பதாவது வயதில்  நான்காம் வகுப்புத் தேர்வில் செங்கல்பட்டு மாவட்டத்தில் முதல் மாணவியாக தேரினார். 1898 இல் 11 ஆவது வயதில் சுப்பலட்சுமிக்கு திருமணம் நடைபெற்றது. ஆனால் உடனே திருமணமான சில வாரங்களிலேயே தன் கணவனை இழந்தார். கல்வியின் மீதுள்ள ஆர்வத்தால் எழும்பூரிலிருந்த பிரசிடென்சி மேல்நிலை மற்றும் பயிற்சிப் பள்ளியில் தனது கல்வியைத் தொடர்ந்தார். 1905 மெட்ரிகுலேசன் தேர்வில் எல்லாப்பாடங்களிலும் முதலாவதாகத் தேறினார்.  கல்வி மட்டுமின்றி வீணை மீட்டுவதிலும் பயிற்சியெடுத்துக் கொண்டார். 1898இல் பின்னர் ஜார்ஜ் டவுனிலிருந்த பிரசன்டேசன் கான்வென்டில் எப். ஏ வகுப்பில் சேர்ந்தார். 1908இல் பி. ஏ வகுப்பில் சேர்ந்து 1911ஆம் வருடம் முதல் பிராமணக் குடும்பத்துப் பட்டதாரியாகவும் தென்னகத்தின் முதல் பட்டதாரிப் பெண்மணியாகவும் தேர்வு பெற்றார்.

மேற்கோள்கள்

மேலும் வாசிக்க

வெளி இணைப்புகள்

1886 பிறப்புகள்
1969 இறப்புகள்
இந்தியத் தமிழ்ப் பெண்கள்
இருபதாம் நூற்றாண்டு இந்திய அரசியல்வாதிகள்
இந்திய சமுதாய மறுமலர்ச்சியாளர்கள்
தமிழ்நாட்டுக் கல்வியாளர்கள்
தமிழ்நாட்டுப் பெண் கல்வியாளர்கள்
தேசிங்கு

இராஜா தேசிங்கு அல்லது இராஜா தேஜசிங் என்பவர் சொருப்சிங்கின் வீரமகன் ஆவார். பொந்தில் ராஜ்புத் வம்சாவளியான இவர் கி.பி. 1714 ஆம் ஆண்டில் செஞ்சியை ஆட்சி செய்தார்.

கி.பி. 1677 முதல் மராத்தியர் வசம் இருந்த செஞ்சிக் கோட்டையை முகலாயப் பேரரசர் அவுரங்கசீப்பின்  படைத்தலைவர் சுல்பிகர் அலி கான் தலைமையில், ஆற்காடு நவாப், மதுரையின் ராணி மங்கம்மாள் ஆகியோர் இணைந்து, 1690 செப்டம்பரில் செஞ்சியை முற்றுகையிட்டனர். எட்டாண்டுகள் நீடித்த முற்றுகையின் முடிவில் 1698 இல் கோட்டை முகலாயர் வசம் வந்தது. கோட்டை முகலாயர் வசம் வந்த பிறகு கோட்டையின் தலைவராக புத்தோல்கண்ட் ராஜ்புத் இனத்தவரான சரூப் சிங்கை நியமித்தார். இவரது மகன்தான் தேசிங்கு ஆவார்.

போர் 
தேசிங்கு ஆற்காடு நவாபின் மேலதிகாரத்தை ஏற்க மறுத்து, அவருக்குக் கப்பம் கட்டவில்லை. இதனால் ஆற்காடு நவாப் சதயத் உல்லாகான்-I கி.பி. 1714 ஆம் ஆண்டு செஞ்சி மீது படையெடுத்தார். செஞ்சி நகருக்கு அருகில் ஒரு முக்கிய போர் நடந்தது. தேசிங்குராஜன் வீரமாக அவருடைய "நீலவேணி" என்னும் குதிரையுடன் போரிட்டார். அவருக்கு முகமது கான் என்ற நண்பர் தன்னுடைய "பஞ்ச கல்யாணி" என்ற குதிரையுடன் உதவினார். நவாப்பின் 85,000 குதிரைவீரர்களை கொண்ட படையை எதிர்த்து தேசிங்கின் 350 குதிரைவீரர்கள் கொண்ட படை போரிட்டது.

மரணம் 
அப்போது பீரங்கி குண்டுகள் பொழிய, நடந்த போரில் நீலவேணிக்குதிரை கால் வெட்டப்பட்டு கொல்லப்பட்டது. தன்னை எப்படியும் கொன்றுவிடுவார்கள், முதுகில் குண்டு பாய்ந்து இறந்தால் புறமுதுகுகாட்டி ஓடிய மன்னன் என வரலாறு சொல்லும் என கருதிய ராஜா தேசிங்கு, தன் வாளை வானத்தில் எறிந்து மார்பைக்காட்டி வீரமரணம் அடைந்தார். 18 வயதேயான தேசிங்குராஜன் போரில் மரணமடைந்து அவரது குறுகிய கால ஆட்சி வீழ்ந்தது. ஆற்காடு நவாப் செஞ்சியைக் கைப்பற்றினார். தேசிங்கின் புதிதாய் திருமணமான மனைவி ராணிபாய் உடன் கட்டையேறினார். அவ்வரசியின் வீரத்தைப் பாராட்டி ஆற்காடு நவாப் இராணிப்பேட்டை என்ற ஊரை ஆற்காட்டுக்கு அருகில் உண்டாக்கினார்.

உடல் நல்லடக்கம் 
வீரமரணம் அடைந்த ராஜா தேசிங்குவின் உடலை அப்படியே விட்டுவிட்டு செல்லாத ஆற்காடு நவாப் சதயத் உல்லாகான், செஞ்சிக்கு கொண்டு வந்து அரசு மரியாதையுடன் அடக்கம் செய்தார். தேசிங்கு மற்றும் அவரது படைதளபதி முகமது கான் ஆகியோரின் சமாதிகள் நீலாம்பூண்டி என்ற சிற்றூரில் உள்ளன.

திரைப்படம் 
இம்மன்னனின் கதையை மையமாகக் கொண்டு  1936 ஆம் ஆண்டு ராஜா தேசிங்கு என்னும் தமிழ்த் திரைப்படம் வெளியானது. ராஜா சந்திரசேகர் இயக்கத்தில் வெளிவந்த இத்திரைப்படத்தில் டி. கே. சுந்தரப்பர், வி. எஸ். மணி மற்றும் பலர் நடித்திருந்தனர்.

மேற்கோள்கள் 

குறுநில மன்னர்கள்
இந்திய அரசர்கள்
விழுப்புரம் மாவட்ட நபர்கள்
18-ஆம் நூற்றாண்டு இந்திய அரசர்கள்
ராஜா தேசிங்கு (1960 திரைப்படம்)

ராஜா தேசிங்கு (Raja Desingu) 1960 ஆம் ஆண்டு செப்டம்பர் மாதம் 2 ஆம் தேதியன்று வெளிவந்த தமிழ்த் திரைப்படமாகும். டி. ஆர். ரகுநாத் இயக்கத்தில் வெளிவந்த இத்திரைப்படத்தில் எம். ஜி. இராமச்சந்திரன், எஸ். எஸ். ராஜேந்திரன், பி. பானுமதி மற்றும் பலரும் நடித்திருந்தனர். இப்படம் வரலாற்று வீரர் தேசிங்கு ராஜாவை பற்றியதாகும்.. இதே கதையினை ஒட்டி 1936-ஆம் ஆண்டும் இதே தலைப்பில் "ராஜா தேசிங்கு" என்ற படம் வெளியாயிற்று.

ஜி.ராமநாதன் இசையமைத்துள்ள இப்படத்திற்கு உடுமலை நாராயண கவி, கண்ணதாசன் மற்றும் தஞ்சை என்.ராமையா தாசு ஆகியோர் பாடல்களை எழுதியுள்ளனர்.

மேற்கோள்கள்

உசாத்துணை 
Raja Desingu (1960), ராண்டார் கை, தி இந்து, ஆகஸ்ட் 15, 2015

1960 தமிழ்த் திரைப்படங்கள்
இந்தியத் தமிழ்த் திரைப்படங்கள்
எஸ். எஸ். ராஜேந்திரன் நடித்த திரைப்படங்கள்
ஜி. ராமநாதன் இசையமைத்த திரைப்படங்கள்
பி. பானுமதி நடித்த திரைப்படங்கள்
எம். ஜி. ஆர். நடித்த திரைப்படங்கள்
பத்மினி நடித்த திரைப்படங்கள்
அப்துல் ரசாக் உசேன்

துன் அப்துல் ரசாக் உசேன்; (மார்ச் 12, 1922 — ஜனவரி 14, 1976), (மலாய்: Tun Haji Abdul Razak bin Dato' Hussein; ஆங்கிலம்: Tun Abdul Razak Hussein; சீனம்: 阿卜杜勒·拉扎克); என்பவர் மலேசியாவின் இரண்டாவது பிரதமர்.

1970-ஆம் ஆண்டில் இருந்து 1976-ஆம் ஆண்டு வரை பிரதமர் பதவியை வகித்தவர். மலேசியாவின் மேம்பாட்டுத் தந்தை (Father of Development), (மலாய்: Bapa Pembangunan) என்று போற்றப் படுகிறவர்.

இவர் ஆட்சியில் இருந்த போது, மலேசியாவில் இருந்த பல அரசியல் கட்சிகளை ஒன்றிணைத்து, பாரிசான் நேசனல் எனும் ஆளும் கூட்டணியை அமைத்தவர். மலேசியப் புதிய பொருளாதாரக் கொள்கையை (Malaysian New Economic Policy) அறிமுகப் படுத்தியவர்.

வாழ்க்கை வரலாறு

இவர் பகாங் மாநில அரச நகரமான பெக்கான் நகரில், புலாவ் கெலாடி எனும் கிராமத்தில் 1922 பிப்ரவரி 12-ஆம் தேதி பிறந்தவர்.

அப்துல் ரசாக், கோலாகங்சார் மலாய்க் கல்லூரியில் சேர்ந்து படித்தார். பின்னர் 1939-ஆம் ஆண்டில் மலாயா நிர்வாகப் பணியில் சேர்ந்தார். அதன் பிறகு, 1940-ஆம் ஆண்டில் சிங்கப்பூரில் உள்ள ராபிள்ஸ் கல்லூரியில் படிக்க அவருக்கு உதவித் தொகை வழங்கப்பட்டது.

இரண்டாம் உலகப் போரின் தொடக்கத்துடன் அவரின் கல்லூரிப் படிப்பு நிறுத்தப் பட்டது. போர்க் காலத்தில் அவர் பகாங் மாநிலத்தில் வத்தானியா (Wataniah) எதிர்ப்பு இயக்கத்தை அமைக்க உதவினார்.

மலேசியப் புதிய பொருளாதாரக் கொள்கை

மலேசியாவில் வாழும் பல இன மக்களின் பொருளாதார, சமூகவியலைச் சமப்படுத்தும் வகையில் 1971-ஆம் ஆண்டு புதிய பொருளாதாரக் கொள்கையை உருவாக்கியவர்.

புறநகர் வாழ்மக்களின் வாழ்க்கைத் தரத்தை உயர்த்துவதற்கும், வறுமை நிலையை அகற்றுவதற்கும், 1974-ஆம் ஆண்டு மலேசிய பச்சைப் புத்தகத் திட்டத்தைத் தொடங்கியவர்.

மலேசியாவில் பெல்டா, பெல்க்ரா திட்டங்களை அறிமுகப் படுத்தியவர். கிராமப் புறங்களிலும், உட்புறப் பகுதிகளிலும் வாழும் மக்களின் வாழ்க்கைத் தரத்தை மேம்படுத்துவதற்கு நல்சேவைகளை வழங்கியவர் என்று புகழப் படுகின்றார்.

மேற்கோள்கள்

வெளி இணைப்புகள் 

மலேசியப் பிரதமர்கள்
மலேசிய அமைச்சர்கள்
மலேசிய அரசியல்வாதிகள்‎
மலேசிய முசுலிம் அரசியல்வாதிகள்
1922 பிறப்புகள்
1976 இறப்புகள்
மலேசியப் பிரதமர் துறை
உரப்படுத்தல் மலசலகூடம்

உரப்படுத்தல் மலசலகூடம் (ஆங்கிலம்: Composting toilet) என்பது ஒர் உலர் கழிவறை ஆகும்.  இது உயிர்வளி செயலாக்க முறையில் (aerobic processing system) உடற் கழிவை திண்ம திரவமாகப் பிரித்து, திண்மத்தை சிதைத்து உரமாக்கும்.

பயன்பாட்டுக் காரணங்கள் 
 கழிகால் ஒழுங்கு (sewer based sanitation system) இல்லாத இடங்களில் 
 தண்ணீர் தட்டுப்பாடு இருக்கும் இடங்களில்
 நீர் நிலைகளுக்கு குழிமுறை மலசல கூடங்களால் மாசடைதல் வாய்ப்பு இருக்கும் இடங்களில்
 மனித உடற்கழிவில் இருந்து பெறப்படும் உரத்தை பெறுவதற்கு.

வெளி இணைப்புகள் 
 சூழலியல் துப்புரவு - 

கழிவறைகள்
சார்லசு டிகால் வானூர்தி நிலையம்

பாரிசு சார்லசு டிகால் வானூர்தி நிலையம்  (Paris Charles de Gaulle Airport, , ), மேலும் ருவாய்சி வானூர்தி நிலையம் (அல்லது பிரான்சியத்தில் சுருக்கமாக ருவாய்சி) என அறியப்படும் இந்த வானூர்தி நிலையம் பிரான்சின் மிகப்பெரும் வானூர்தி நிலையமும் உலகின் முதன்மை வான்வழி மையங்களில் ஒன்றும் ஆகும்.  இது ஐந்தாவது பிரெஞ்சு குடியரசின் நிறுவனரும் கட்டற்ற பிரெஞ்சுப் படையின் தலைவருமான சார்லஸ் டி கோல் (1890–1970) நினைவாகப் பெயரிடப்பட்டுள்ளது. இது பாரிசின் வடகிழக்கே  தொலைவில் அமைந்துள்ளது.  ஏர் பிரான்சின் முதன்மை முனைய நடுவமாக சேவையாற்றுகிறது.

2012இல் இந்த நிலையம்  61,556,202 பயணிகளையும்  497,763 வானூர்தி இயக்கங்களையும் கையாண்டுள்ளது.  உலகின் ஏழாவது போக்குவரத்து மிக்க வானூர்தி நிலையமாகவும் ஐரோப்பாவில்  இலண்டன் ஹீத்ரோ வானூர்தி நிலையத்தை அடுத்து இரண்டாவது போக்குவரத்து மிக்க வானூர்தி நிலையமாகவும் விளங்குகிறது. வானூர்தி இயக்கங்களை அடிப்படையாகக் கொண்ட  தரவரிசையில் உலகின் பத்தாவதாகவும் ஐரோப்பாவில் முதலாவதாகவும் விளங்குகிறது.  2011இல் சரக்கு போக்குவரத்தில் 2,087,952 மெட்றிக் டன்களை கையாண்ட  இந்த நிலையம் உலகளவில் ஐந்தாவதாகவும் ஐரோப்பாவில்  பிராங்க்புர்ட் வானூர்தி நிலையத்தை அடுத்து இரண்டாவதாகவும் உள்ளது.

மேற்சான்றுகோள்கள்

வெளி இணைப்புகள்

பொது
Aéroports de Paris  (official website) 
Aéroport de Paris Charles de Gaulle  (Union des Aéroports Français) 
2ஈ முனையம் உருக்குலைந்தது குறித்து
Official report of the administrative enquiry commission  
Photos of Terminal 2E before and after the collapse and during reconstruction

பிரான்சு வானூர்தி நிலையங்கள்
பனிவரகு

பனிவரகு (Panicum Miliaceum) ஒரு புன் செய் தானியம். இதில் ஈரப்பதம், புரதம், கொழுப்பு, நார்ச்சத்து, தாது உப்புக்கள் மற்றும் மாவுச்சத்து போன்ற ஊட்டச்சத்துகள் அடங்கியுள்ளன. முறுக்கு, சீடை, அதிரசம் போன்ற தின்பண்டங்களை பனிவரகால் செய்யலாம். பனிவரகு உடலில் சர்க்கரை அளவினை குறைக்கிறது.

சாகுபடி முறை

சிறுதானியங்களில் மிகவும் குறைந்த வயதுடையது பனிவரகு. இது 65 நாட்களில் மகசூல் கொடுத்துவிடும்.

சிறு தானியங்கள்
ஒன்றிணைக்க வேண்டிய தாவரவியல் கட்டுரைகள்
தாத்தினேனி பிரகாஷ் ராவ்

தாத்தினேனி பிரகாஷ் ராவ் என்பவர் இந்தியத் திரைப்படத்துறையில் பல திரைப்படங்களை இயக்கியவர். இவர் தமிழ், தெலுங்கு, இந்தி ஆகிய மொழிகளில் திரைப்படங்களை இயக்கியுள்ளார்.

திரைப்படங்கள்
 பல்நாட்டி யுத்தம் (1947) (துணை இயக்குநர்)
 துரோகி (திரைப்படம்) (1948) (துணை இயக்குநர்)
 மன தேசம் (1949) (துணை இயக்குநர்)
 சாவுகாரு (1950) (துணை இயக்குநர்)
 சம்சாரம் (1950) (துணை இயக்குநர்)
 பாதாள பைரவி (1951) (துணை இயக்குநர்)
 பல்லேதூரு (1952) (இயக்குநர்)
 பிட்சி புள்ளையா (1953) (கதாசிரியர், இயக்குநர்)
 பரிவர்த்தனா (1954) (இயக்குநர்)
 நிருபெடாலு (1954)  (இயக்குநர்)
 அமர தீபம் (1956) (இயக்குநர்)
 சரண தாசி (1956)   (இயக்குநர்)
 ஜெயம் மனதே (1956) (இயக்குநர்)
 மாதர்குல மாணிக்கம் (1956) (இயக்குநர்)
 அமர் தீப் (1958) (இயக்குநர்)
 சீதாமகர் (1958)    (இயக்குநர்)
 உத்தமப்புத்திரன் (இயக்குநர்)
 இல்லரிகம் (1959) (இயக்குநர்)
 கண்ணிறைந்த கணவன் (1959) (இயக்குநர்)
 நல்ல தீர்ப்பு (1959) (இயக்குநர்)
 காலேஜ் கேர்ள் (1960) (இயக்குநர்)
 எல்லோரும் இந்நாட்டு மன்னர் (1960)
 மா பாபு (1960) (இயக்குநர்)
 அன்பு மகன் (1961) (இயக்குநர்)
 சசுரால் (1961)  (இயக்குநர்)
 காத்திருந்த கண்கள் (1962) (இயக்குநர்)
 பகுராணி (1963)   (இயக்குநர்)
 ஹம்ராகி (1963) (இயக்குநர்)
 படகோட்டி (1964) (இயக்குநர்)
 பெகு பேட்டி (1965) (கதையாசிரியர், இயக்குநர்)
 சூரஜ் (1966) (இயக்குநர்)
 துனியா (1968) (இயக்குநர்)
 இசாட் (1968) (இயக்குநர்)
 வாஸ்னா (1968) (இயக்குநர்)
 நன்ஹா ஃபரிஸ்டா (1969) (இயக்குநர்)
 கர் கர் கி கஹானி (1970) (இயக்குநர்)
 ரிவாஜ் (1972) (இயக்குநர்)
 மினரு பாபு (1973)(இயக்குநர்)
 கலி பட்டாளு (1974)(இயக்குநர்)
 சம்சாரம் (1975) (இயக்குநர்)
 பொகரு பொட்டு (1976)(இயக்குநர்)
 சிரஞ்சீவி ராம்பாபு (1977)(இயக்குநர்)
 ஹமாரா சன்சார் (1978)(இயக்குநர்)
 கங்கா பவானி (1979)(இயக்குநர்)
 ஆஷா ஜோதி (1981) (இயக்குநர்)
 எங்களாலும் முடியும் (1982) (இயக்குநர்)
 கப் தக் சுப் ரகுங்கி (1988) (இயக்குநர்)

மேற்கோள்கள்

1924 பிறப்புகள்
1992 இறப்புகள்
தெலுங்கர்
இந்தியத் திரைப்பட இயக்குநர்கள்
தமிழ்த் திரைப்பட இயக்குநர்கள்
தெலுங்குத் திரைப்பட இயக்குநர்கள்
இந்தித் திரைப்பட இயக்குநர்கள்
தெலுங்கு மக்கள்
அனந்த பத்மநாப நாடார்

அனந்த பத்மநாப நாடார் கன்னியாகுமரி மாவட்டத்தில் வேர்கிளம்பிக்கு அருகில் உள்ள தச்சன்விளை என்ற ஊரில் பிறந்தார். இவரது காலம் கி.பி. 1698-1750 ஆகும். இவர் திருவிதாங்கூர் மன்னன் மார்த்தாண்ட வர்மா அரியணை ஏற உதவியர். மார்த்தாண்ட வர்மா ஆட்சியில் முதன்மை தளபதியாக பணியாற்றியுள்ளார். 1741-இல் குளச்சலில் நடைபெற்ற குளச்சல் சண்டையில் மார்த்தாண்டவர்மா அரசுக்கும் - டச்சுப் படைக்கும் இடையே நடைபெற்ற போரில் டச்சுக்காரர்களைத் தோற்கடித்து அவர்களின் படைத்தலைவன் டிலனாயைக் கைது செய்தார். இப்போரில் அனந்த பத்மநாப நாடார் தலைமையில் அன்றைய காலகட்டத்தில் வாழ்ந்த 108 நாடார் ஆசான்களின் துணைக் கொண்டு டச்சுப் படையினரை தோற்கடித்தார்.

நினைவிடங்கள் 
குளச்சல் சண்டையில் வெற்றி பெற்றதற்காக அவரை பாராட்டி அவர் பெயரில் பல நினைவிடங்களை அமைத்த மன்னன் மார்த்தாண்ட வர்மன், பல ஊர்களுக்கு அனந்த பத்மநாபனின் பெயரைச் சூட்டினார். குமரி மாவட்டத்தில் உள்ள பத்மநாபபுரம் அரண்மனையின் பெயர் இவரை கவுரவிக்கும் விதமாக சூட்டப்பட்டது.

வேலு தம்பி தளவாய் 
அனந்த பத்மநாப நாடாருக்கு பின் வந்த வேலுதம்பி தளவாய், நாடார் வீழ்ச்சிக்கு முக்கிய காரணமாக இருந்தவர். அனந்த பத்மநாப நாடாருக்கு பின் திருவிதாங்கூர் ஆட்சியின் தளபதியாக பொறுப்பு வகித்த  இவர் 1809 ஆம் ஆண்டில் 3 ஆயிரத்திற்கும் மேற்பட்ட நாடார்களை வெட்டிப் படுகொலை செய்து கடலில் வீசினார். நாடார்களுக்கான வரியை இரட்டிப்பாக்கி கொடுமைப் படுத்தினார். வீரபாண்டிய கட்டபொம்மனை வீழ்த்த ஆங்கிலேயர்களுக்கு உதவி செய்தார். இவர் காலத்தில் அனந்த பத்மநாப நாடாரின் வரலாறு திரித்தல் மற்றும் நினைவிடங்கள் சிதைத்தல் நடைபெற்றது.

இராமதாசு அறிக்கை 
ஏப்ரல் 16,2013 அன்று நாளேடுகளில் வெளியிட்ட அறிக்கையில் அனந்த பத்மநாப நாடாருக்கு தச்சன்விளையில் நினைவுச்சின்னம் அமைக்க வேண்டும் என்று கோரிக்கை விடுத்துள்ளார்.

மேலும் பார்க்க 
 குமரி விடுதலைப் போராட்டம்
 தோள் சீலைப் போராட்டம்
 குளச்சல் சண்டை
 திருவிதாங்கூர் சாதிக் கொடுமைகள்
 நாடார்
 ஈழவர்
 இல்லத்துப் பிள்ளைமார்

மேற்கோள்கள்

புற இணைப்புகள் 
 வி.நாகம் அய்யா, திருவிதாங்கூர் நாட்டு கையேடு

தமிழ்நாட்டு இந்திய விடுதலைப் போராட்ட வீரர்கள்‎
திருவிதாங்கூர் நாடு
கன்னியாகுமரி மாவட்ட நபர்கள்
ஐக்கிய பாசோக்மோமோகான் கடாசான் மூருட் அமைப்பு

ஐக்கிய பாசோக்மோமோகான் கடாசான் மூருட் அமைப்பு அல்லது உப்கோ (ஆங்கிலம்: United Pasokmomogun Kadazandusun Murut Organisation); மலாய்: Pertubuhan Pasokmomogun KadazandusunMurut Bersatu) என்பது கிழக்கு மலேசியா, சபாவைச் சேர்ந்த கடசான், டூசுன், மூருட் இன மக்களையும் தீபகற்ப மலேசியாவில் பூர்வீக மக்களையும் பிரதிநிதிக்கும் ஓர் அரசியல் கட்சியாகும்.

உப்கோ என்று அழைக்கப்படும் இந்தக் கட்சி டான் ஸ்ரீ பெர்னர்ட் டொம்போக் என்பவரால், 1964 இல் தோற்றுவிக்கப்பட்டது. சபாவில் வாழும் கடசான், டூசுன், மூருட் இன மக்களின் உரிமைகளுக்காகவும், அவர்களின் மேம்பாட்டிற்காகவும் அந்தக் கட்சி அமைக்கப்பட்டது.

அண்மைய காலங்களில் இக்கட்சி தீபகற்ப மலேசியாவிலும் கிளைகளைத் திறந்துள்ளது. பாரிசான் நேசனல் கூட்டணியின் உறுப்புக் கட்சியாக இருக்கும் இந்தக் கட்சிக்கு, மலேசிய நாடாளுமன்றத்தில் நான்கு இடங்கள் உள்ளன.

வரலாறு

மேற்கோள்கள்

மேலும் தகவல்கள்
 மலேசியப் பொதுத் தேர்தல், 2013
 பாரிசான் நேசனல்

வெளி இணைப்புகள்

மலேசிய அரசியல் கட்சிகள்
பசுமாசுரன்

இந்து தொன்மவியலின் அடிப்படையில் பசுமாசுரன் (Bhasmasura; சஸ்கிருதம்:भस्मासुर, பஸ்மாசுரன்) என்பவர் சிவனிடம் வரம் பெற்ற அரக்கனாவார்.

வரலாறு
விஷ்ணு புராணத்தில் மோகினி பஸ்மாசுரனை அழித்தமை பற்றி கூறப்பட்டுள்ளது. 

அசுரர்களின் அரசனான பஸ்மாசுரன் என்பவர் சிவபெருமானை நோக்கி தவமியற்றி, தான் யார் தலையில் கைவைத்தால் அவர்கள் சாம்பல் ஆகும் வரத்தினைப் பெற்றார். அதனை சிவபெருமானிடம் சோதிக்க எண்ணி அவரைத் துரத்தினார். 

அந்நேரத்தில் திருமால் மோகினி அவதாரம் எடுத்து பசுமாசுரனை தனது அழகினால் மயக்கி காமம் கொள்ளச் செய்தார். மோகம் கொண்ட பஸ்மாசுரனை தன்னுடன் ஆடும் படி கூறி, மோகினி ஆடினாள். அவளுடைய நடன முறைகளை பின்பற்றி ஆடிய பஸ்மாசுரன் தான் பெற்ற வரத்தினை மறந்து தலையில் கைவத்தார். சிவபெருமான் தந்த வரத்தின்படி பஸ்மாசுரன் அழிந்தார்.

காண்க

ஆதாரம்

அசுரர்
இந்து தொன்மவியல்
டாலசு- வொர்த் கோட்டை பன்னாட்டு வானூர்தி நிலையம்

டாலசு/வொர்த் கோட்டை பன்னாட்டு வானூர்தி நிலையம்  (Dallas/Fort Worth International Airport, ) டாலஸ் நகருக்கும் வொர்த் கோட்டை நகருக்கும் இடையில் அமைந்துள்ள டெக்சஸ் மாநிலத்தின் மிகுந்த போக்குவரத்துடைய வானூர்தி நிலையமாகும். இது பொதுவாக  டாலசு–வொர்த் கோட்டை பெருநகரப் பகுதிகள் இணைந்த கூட்டு நகரப் பகுதிக்கு சேவை வழங்குகிறது.

டிஎஃப்டபுள்யூ  என்ற ஆங்கிலச் சுருக்கத்தினால் அறியப்படும் இந்த வானூர்தி நிலையம் உலகின் வானூர்தி இயக்கப் போக்குவரத்து மிகுந்த நிலையங்களில் நான்காவதாக உள்ளது. பயணிகள் போக்குவரத்தின் அடிப்படையில் இது உலகின் எட்டாவது போக்குவரத்து மிகுந்த வானூர்தி நிலையமாக விளங்குகிறது. அமெரிக்கன் எயர்லைன்ஸ் நிறுவனத்தின் மிகப்பெரும் முனைய மையமாக விளங்குகிறது.

டிஎஃப்டபுள்யூ நிலையம் ஒரு  வானூர்தி நிலைய நகரம் எனக் கருதப்படுகிறது.  தனியான அஞ்சலக சுட்டெண்ணைக் கொண்ட இந்நிலையத்தின் பொதுச்சேவைகளுக்கு தனி அமைப்பு உள்ளது. ஐக்கிய அமெரிக்க அஞ்சல்துறை இதற்கெனத் தனியாக  டிஎஃப்டபுள்யூ ஏர்போர்ட், டிஎக்ஸ் என்ற அடையாளத்தை வழங்கியுள்ளது.

 நிலப்பரப்பில் அமைந்துள்ள இந்த வானூர்தி நிலையம் நிலப்பரப்பளவில் டெக்சசின் மிகப்பெரிய ஒன்றாகவும் ஐக்கிய அமெரிக்காவில் டென்வர் வானூர்தி நிலையத்தை அடுத்து  இரண்டாவதாகவும் உள்ளது.

இந்த வானூர்தி நிலையத்தின் நிர்வாகத்தை டிஎஃப்டபுள்யூ  வானூர்தி நிலைய வாரியம் மேற்கொள்கிறது. இதன் வாரிய உறுப்பினர்களை இந்த நிலையத்தின் உரிமையாளர் நகரங்களான டாலசும் வொர்த் கோட்டையும் நியமிக்கின்றன.  இந்த வானூர்தி நிலையம் நான்கு புறநகர்  பகுதிகளில் அமைந்துள்ளதால், ஆளுமை குறித்த பல சட்டபூர்வ  வழக்குகள் எழுந்துள்ளன.  தனது அண்மைப் பகுதிகளுடன் சுமுக உறவை மேற்கொள்ள நிலைய வாரியம் இர்விங், யூலெசு, கிரேப்வைன், கொப்பல் புறநகர்ப் பகுதிகளிலிருந்து வாக்களிக்க உரிமை இல்லா உறுப்பினர்களை ஏற்றுள்ளது.

மேற்கோள்கள்

வெளி இணைப்புகள் 

 
 DFW Tower.com
 QTVR tour of DFW airline operations tower
 openNav: DFW / KDFW charts

ஐக்கிய அமெரிக்க வானூர்தி நிலையங்கள்
டெக்சஸ்
ரேணிகுண்டா

ரேணிகுண்டா என்பது திருப்பதியின் புறநகர் பகுதியாகும். இந்த பகுதியையும் அருகில் உள்ளவற்றையும் இணைத்து, ரேணிகுண்டா மண்டலம் உருவாக்கப்பட்டது. இதை திருப்பதியின் வாயிலாகக் கருதுகின்றனர்.

வரலாறு
இது முற்காலத்தில் ஒரு தொடர்வண்டி இணைப்பாக திருப்பதிக்கு வரும் மக்கள் நெருக்கடியை தவிர்க்க கிழக்குப் பகுதியின் தொடர்வண்டி நிலையமாக இருந்தது. பின்னர் 1970-களில், திருப்பதி விமானத்தளம் நிருவப்பெற்றது. இது முதலில் உருவாக்கப்பட்ட தொடர்வண்டி இணைப்பு (ஆந்திர பிரதேசத்தின் புடி என்ற பகுதியுடன் இணைப்பு) என்பதால் இதனை ஆங்கிலேயர் ஒரு வணிகத்தளமாகவும் உபயோகித்தனர்.

மக்கள்
இங்கு 78000 மக்கள் வசிக்கின்றனர். இதில் ஆண்கள் 52 சதவிகிதமும், பெண்கள் 48 சதவிகிதமும் உள்ளனர். 

இவர்களில் சராசரியாக 77 சதவிகிதம் மக்கள் கல்வியறிவு பெற்றுள்ளனர். இது  நாட்டின் மொத்தன் சராசரியான 59.5% விட அதிகம். ஆண்களின் கற்றோர் விகிதம் 83%, பெண்களில் 70 சதவிகிதமாகவும் உள்ளது. 11 சதவிகித மக்கள் 6 வயதிற்குட்பட்டவர்கள்.

ஆட்சி 
இந்த மண்டலத்தின் எண் 12. இது ஆந்திர சட்டமன்றத்திற்கு ஸ்ரீகாளஹஸ்தி சட்டமன்றத் தொகுதியிலும், இந்திய பாராளுமன்றத்திற்கு திருப்பதி மக்களவைத் தொகுதியிலும் உட்படுத்தப்பட்டுள்ளது.

ஊர்கள்
ரேணிகுண்டா மண்டலத்தில் 31 ஊர்கள் உள்ளன. 

 பாலுபல்லி
 மாமண்டூர்
 எர்ரகுண்டா
 கிருஷ்ணாபுரம்
 சீனிவாசௌதாசிபுரம்
 தர்மாபுரம் கண்டுரிகா
 ஆர். மல்லவரம்
 ஆனகுண்டா
 வெதுள்ளசெருவு
 ரேணிகுண்டா அக்ரகாரம்
 எர்ரகுண்டா
 வெங்கடபுரம்
 அன்னசாமிபல்லி
 எர்ரமரெட்டிபாலம்
 தூகிவாகம்
 எலமண்டியம்
 கொத்தபாலம்
 அதுசுபாலம்
 குரு கால்வா
 கிருஷ்ணய்ய கால்வா
 ஜீபாலம்
 நல்லபாலம்
 தாத்தய்ய கால்வா
 காஜுலமண்டியம்
 சஞ்சீவராயனிபட்டேடா
 கொற்றமங்கலம
 தண்டுலமங்கலம்
 சூரப்பகசம்
 மொலகமுடி
 அம்மவாரிபட்டேடா
 அத்தூர்

உசாத்துணை

புற இணைப்புகள்
   Madras and Southern Mahratta Railway by John Hinson

ஆந்திர ஊர்களும் நகரங்களும்
சித்தூர் மாவட்டம்
திரிகூடராசப்பர்

திரிகூடராசப்பர் அல்லது திரிகூடராசப்பக் கவிராயர் என்பவர்  திருக்குற்றாலக் குறவஞ்சி என்ற இசை நாடகத்தின் ஆசிரியர் ஆவார். இயற்பெயர் ராஜப்பன்.

தோற்றம்
திரிகூடராசப்பர் தென்காசியை அடுத்துள்ள மேலகரம் என்னும் ஊரில் ஏறக்குறைய 18-ஆம் நூற்றாண்டில் பிறந்தவராவார்.

குலம்
இவர் சைவ வேளாளர் குலம் என்றும்; திருவாவடுதுறை ஆதீன மடத்தின் தலைவராக இலகியிருந்த மறைத்திரு சுப்பிரமணிய சுவாமிகளின் மரபு வழியினர் என்றும் செப்பேடுகள் மூலம் அறியப்படுகிறது.

இளமை
இவர் இளம்வயதில், தென்காசிக்கு அருகில் உள்ள மேலகரத்திற்கு குடிபெயர்ந்தார். இவர் தம் இளம் பருவத்திலேயே தமிழ்க்கல்வி பயின்று அதில் நன்கு தேர்ச்சிப் பெற்றார்; செய்யுள் இயற்றும் திறனும் கைவரப் பெற்றார்; அவற்றுள், மடக்கு திரிபு சிலேடை முதலிய சொல்லணிகளும், உவமை முதலிய பொருளணிகளும் சிறப்பப் பாடுதலில் வல்லுநர். விரைந்து பாடும் பேராற்றலும் கொண்டவர். திருக்குற்றாலத்தில் எழுந்தருளியிருக்கின்ற திருக்குற்றால நாதராகிய திரிகூடராசப் பெருமான் மீது பதினான்கு நூல்கள் பாடினார்.

படைத்த நூல்கள்
 திருக்குற்றாலக் குறவஞ்சி 
 திருக்குற்றாலத் தலபுராணம்
 திருக்குற்றால மாலை
 திருக்குற்றாலச் சிலேடை வெண்பா
 திருக்குற்றால யமக அந்தாதி
 திருக்குற்றால நாதர் உலா
 திருக்குற்றால ஊடல்
 திருக்குற்றாலப் பரம்பொருள் மாலை
 திருக்குற்றாலக் கோவை
 திருக்குற்றாலக் குழல்வாய்மொழி மாலை
 திருக்குற்றாலக் கோமளமாலை
 திருக்குற்றால வெண்பா அந்தாதி
 திருக்குற்றாலப் பிள்ளைத்தமிழ்
 திருக்குற்றால நன்னகர் வெண்பா

உசாத்துணை
2. தமிழ்ப் புலவர் வரிசை: எட்டாம் புத்தகம், இராமசாமிப் புலவர் சு.அ, திருநெல்வேலித் தென்னிந்திய சைவசித்தாந்த நூற்பதிப்புக்கழகம் (சென்னை ), 1955
தமிழ்ப் புலவர்கள்
குறவஞ்சிகள்
மூர்த்தி

மூர்த்தி என்பது தெய்வீக சக்தியைக் குறிக்கப் பயன்படும் உருவம் ஆகும். மூர்த்தம் என்றால் உருவம் அளித்தல் என்று பொருள். கல், மரம், உலோகம் போன்றவற்றின் வழியாக இறையை வணங்க முடியும் என்பது இந்து சமயத்தவரின் நம்பிக்கை. மூர்த்தி என்ற சமசுகிருதச் சொல்லுக்கு, வேறு வடிவம் என்று பொருள். இந்துக்கள் இறைவனுக்கு மனித, விலங்கு உருவங்களைக் கொண்டு வழிபடுகின்றனர். மனித உடலையும் தெய்வீகமாகக் கருதுவதால், உடலைத் தூய்மையாக வைத்திருப்பதும் செயற்பாடுகளைச் செம்மையாகவும் வைத்திருக்க வேண்டும் என்பதும் நம்பிக்கை.

மேற்கோள்கள்

இந்து சமய வழிபாட்டுப் பொருட்கள்
தேவி

தேவி என்பது இறைத்தன்மையை பெண்ணாகப் போற்றும் வடிவம். ஆணாகப் போற்றும் வடிவத்தை தேவன் என்பர். தேவி வழிபாடும் இந்து சமய வழிபாட்டின் அங்கமாக உள்ளது. இந்து சமயத்தின் பிரிவான சாக்தத்தில் பெண்ணான சக்தியை முதன்மை தெய்வமாக வழிபடுவர்..

வடிவங்கள் 
இந்துக்கள் போற்றும் பெண் தெய்வங்கள்
சரஸ்வதி
லட்சுமி
பார்வதி
துர்க்கை
காளி

புராணக்கதைகளில் கூறப்படும் பெண்களையும் தெய்வமாகப் போற்றி வழிபடும் பழக்கம் உள்ளது.
சீதை
ராதை

வெளி இணைப்புகள் 

 Devi: The Great Goddess, An Exhibit  Smithsonian
 Devi: Manifestations and Aspects , The Arthur M. Sackler Gallery and Freer Gallery of Art
 Shrimad Devi Bhagavatam Translation by Swami Vijñanananda
 Devi, a Proto-Indo-European Goddess

மேற்கோள்கள்

சாக்தம்
இந்து பெண் தெய்வங்கள்
மாக்சுவெல்லின் தக்கை திருகு விதி

ஒரு மின் கடத்தியில் மின்சாரம் பாயும்போது கடத்தியின் அருகாமையில் ஒரு காந்தப் புலம் தோற்றுவிக்கப்படுகிறது. இந்தக் காந்தப் புலத்தின் திசையினைக் காண மாக்சுவெல்லின் தக்கை திருகு விதி (Maxwell's cork screw law) பயன்படுகிறது.

விதி
வலமாகச் சுழன்று முன்செல்லும் திருகியில், திருகு முனைச் செல்லும் திசையில் மின்சாரம் பாய்வதாகக் கொண்டால், ஒரு புள்ளியில் தோன்றும் காந்தப் புலத்தின் திசை திருகியின் சுழல் திசையால் குறிக்கப்படும்.

இயற்பியல் விதிகள்
மின்காந்தவியல்
சூரியமானம்

சூரியமானம் என்பது சூரியனின் இயக்கத்தினை அடிப்படையாக கொண்டு இந்துக் காலக் கணிப்பு முறையாகும். இக் கணிப்பு முறை பூர்ணமாசம் என்பதிலிருந்து தொடங்குகிறது.

இக்காலக் கணிப்புமுறையில் சூரியன் மேச ராசியில் உதிக்கும் காலத்தினை புத்தாண்டாக கொண்டாடுகிறார்கள். முதல் மாதம் சித்திரை என்று அழைக்கப்பெறுகிறது. இராசிசக்கரத்தில் சூரியன் ராசியில் பயணிப்பதை மற்ற மாதங்களாக கூறுகிறார்கள். இதனை சூரிய மாதங்கள் எனலாம். இம் முறை தமிழகத்திலும், கேரளத்திலும் உள்ளது. தமிழ் வருடப்பிறப்பு இதன் அடிப்படையிலேயே கொண்டாடப்படுகிறது.

ஆதாரங்கள்
  

இந்துக் காலக் கணிப்பு முறை
சபா இராகி

சபா இராகி எனும் சபா. இராமகிருட்டிணன் மலேசியத் தமிழ் எழுத்தாளர். சிங்கை, மலேசிய நாளிதழ்களில் 50க்கும் மேற்பட்ட சமூகச் சீர்திருத்தச் சிறுகதைகளை எழுதியவர். மலேசியத் தமிழ்மொழிச் சார்ந்தவர்களுக்கு விழிப்புணர்வு தொடர்பான கருத்துகளைப் பரப்புரை செய்து வருகின்றார். மலேசியத் தாளிகைகளில் பல சீர்திருத்தக் கருத்துக்களையும் பகுத்தறிவுக் கட்டுரைகளையும் எழுதியவர்.

மலேசியத் தமிழ் எழுத்தாளர்கள் பலரின் எழுத்துப் படிவங்களைத் தொகுப்புகளாகவும், நூல்களாகவும் அச்சிட்டு வெளியிட்டுள்ள இவர், சொந்தமாக அச்சு நிறுவனத்தையும் நடத்தி வருகிறார். குறைந்த செலவில் தமிழ் எழுத்தாளர்களின் நூல்களை அச்சிட்டு வெளியிடுவதில் ஆர்வம் காட்டி வருகிறார்.

டாக்டர் மு. வரதராசன் இலக்கியப் பயணம்
1962 இல் டாக்டர் மு. வரதராசன் அவர்கள் மலேசியா தைப்பிங் வருகை தந்த போது, அவருடன் சபா இராகிக்கு இலக்கியத் தொடர்புகள் ஏற்பட்ட்டன.

மலேசியாவில் தமிழ்வேள் கோ. சாரங்கபாணி ஏற்பாடு செய்த தமிழர் திருநாள் இலக்கியப் பயணத்தில் டாக்டர் மு. வரதராசன் அவர்களுடன் இணைந்து ஈப்போ, சித்தியவான், பட்டர்வொர்த், பினாங்கு போன்ற நகரங்களில் இலக்கியச் சொற்பொழிவு நிகழ்ச்சிகளில் கலந்து கொண்டு சிறப்பு செய்துள்ளார்.

எழுத்துத் துறை ஈடுபாடு
1962 தொடக்கம் இவர் மலேசியா தமிழ் எழுத்துத்துறையில் ஈடுபட்டுவருகின்றார். பெரும்பாலும் சிறுகதைகள், சீர்திருத்தக் கட்டுரைகள் போன்றவற்றை எழுதி வருகின்றார். இவரின் ஆக்கங்கள் மலேசியா தேசிய பத்திரிகைகளிலும், இதழ்களிலும் பிரசுரமாகியுள்ளன.

மலேசியத் தமிழ் எழுத்தாளர்கள்
அர்டிகா

அர்டிகா எனப்பது ஒரு தாவரப் பேரினம் ஆகும். இது களைகளாக விளைநிலங்களில் காணப்படுகின்றது. செந்தட்டி அல்லது சிறுகாஞ்சொறி இந்தப் பேரினத்தைச் சேர்ந்த தாவரங்கள் ஆகும்.

பண்புகள் 
இதன் இலை மற்றும் காய்கள் மனிதனின் தேகத்தில் பட்டவுடன் அரிப்பு  மற்றும் நமைச்சலை உண்டாக்கும் தன்மை உடையது.

மேற்கோள்கள்

வெளி இணைப்புகள் 

பூக்கும் தாவரப் பேரினங்கள்
தாவரவியல் பெயருடையக் கட்டுரைகள்
சூபா புல்

சூபா புல் அல்லது இபில்-இபில் (Leucaena leucocephala) மரவகை தீவனப் பயிராகும். சவுண்டல் அல்லது கூபா புல் என்றும் அழைக்கப்படும் இது சிறிய, விரைவான வளர்ச்சியைக் கொண்ட தொட்டாச்சுருங்கிக் குடும்பத்தைச் சேர்ந்த தாவரமாகும். கால்நடைகளுக்குத் தீவனமாகப் பயன்படுத்தப்படுகிறது. சூபா புல், வறட்சியைத் தாங்கி வளரக்கூடிய மரமாகும் நீர்ப்பாசனம் இருக்கும் இடங்களில், தூய சூபாபுல் ரகம் ஒரு எக்டேரில் 80-100 டன் அளவிற்கு பசுந்தீவனத்தினைக் கொடுக்கும்.

இது தெற்கு மெக்சிக்கோ மற்றும் வடக்கு நடு அமெரிக்கா, (பெலீசு மற்றும் குவாத்தமாலா) ஆகிய நாடுகளைத் தாயகமாகக் கொண்டது. ஆயினும் அயனமண்டல நாடுகள் எங்கனும் இயற்கையாக வளர்கின்றது. இது white leadtree, jumbay, மற்றும் white popinac. எனப் பல பெயர்களால் அழைக்கப்படுகின்றது இது கிரெக்க மொழியில் யில் இருந்து வருவிக்கப்பட்ட பெயரான  λευκό, "வெள்ளை" என்ற பொருளையும்  κέφαλος, "தலை", என்றும் பொருள் தருவதாக இதன்  மலர் அழைக்கப்படுகின்றது. இந்தியாவில் 'சுபாபூல்' என வழங்கப்படுகின்றது. இபில்-இபில் விறகு, நார் மற்றும் விலங்குத் தீனி ஆகவும் பயன்படும்.

பயன்கள் 
1970-1980களில் பன்முகப் பயன்பாடுகொண்ட அதிசயமான தாவரமாக இது அறிமுகமானது. இது காலநடைகளுக்கான தீனியாக முன்னேற்றப்பட்ட அதே வேளை இது சில இடங்களில் களை போல பல்கிப் பெருகியதால் முரண்பாடான தாவரமாகவும் பார்க்கப்பட்டது.

மேற்கோள்கள்

தாவர வகைகள்
கீரைகள்
நிலையாற்றல்

இயற்பியலில் ஒரு பொருளின் நிலை ஆற்றல் (potential energy) என்பது அப்பொருளின் நிலையைப் பொறுத்து அதனுள் அடங்கியுள்ள ஆற்றலைக் குறிக்கும்.

m திணிவுள்ள (தமிழக வழக்கு: திணிவு --> நிறை) ஒரு பொருள் h உயரத்தில் ஓய்வில் இருப்பின், தரையில் இருந்து அப்பொருளை h உயரத்திற்கு எடுத்துச் செல்வதற்காக செய்யப்பட்ட வேலை அப்பொருளின் நிலையாற்றல் ஆகும். இது அப்பொருளின் புவியீர்ப்பு நிலையாற்றல் என்றும் அழைக்கப்படும். அப்பொருள் தரையில் விழுந்தால் அதே அளவு ஆற்றலை நாம் அதிலிருந்து பெற முடியும்.

அப்பொருளை தரையில் இருந்து மேனோக்கித் தூக்குவதற்கு mg என்ற அதனுடைய எடையை எதிர்த்து வேலை செய்யப்படுகிறது.

பொருளின் மீது செய்யப்பட்ட வேலை:

 

இங்கு,

g - புவியீர்ப்பு ஆர்முடுகல் (அண்ணளவாக 9.8 மீ/வி2 பூமியின் மேற்பரப்பில்).

எனவே நிலையாற்றல் = mgh ஆகும். இதன் அலகு எஸ்.ஐ. அலகுகளில் ஜூல் ஆகும்.

இச்சமன்பாட்டின்படி நிலையாற்றல் திணிவுக்கும் உயரத்திற்கும் நேர்விகித சமனாக உள்ளது. உதாரணமாக, இரண்டு ஒரே மாதிரியான பொருட்களை உயரே கொண்டு செல்ல, அல்லது ஒரே பொருளை இரண்டு மடங்கு உயரத்திற்கு கொண்டு செல்வதற்கு இரு மடங்கு ஆற்றல் தேவைப்படுகிறது.

இந்த "mgh" சமன்பாடு புவியீர்ப்பு ஆர்முடுகல், g, மாறாமல் இருக்கும் போது மட்டுமே பொருந்தும். புவியின் மேற்பரப்பில் அல்லது அதற்குக் கிட்டவாக இவ்வார்முடுகல் மாறாமல் இருக்கும். ஆனால், பூமியின் மேற்பரப்புக்கு மிக அதிக தூரத்தில் உள்ள ஒரு பொருளுக்கு, எ.கா: செய்மதி (தமிழக வழக்கில்-துணைக்கோள்), விண்கல் போன்றவற்றிற்கு, இச்சமன்பாடு பொருந்தாது.

மேற்கோள்கள்

இயற்பியல்
மின்னணுவியல்
ஆற்றல்
ஈர்ப்பு விசை
அசுபால்ட்டு

அசுபால்ட்டு (asphalt,  அல்லது  அல்லது ) மாற்றுச்சொல் பிற்றுமின் (bitumen, ), என்பது பாறை எண்ணெயின் ஒட்டிக்கொள்ளும் கருநிற உயரிய பிசுக்குமைத் தன்மையுடைய நீர்ம அல்லது குறை திண்ம ஒரு வடிவம் ஆகும்.  இது இயற்கையாகவும் காணப்படுவதுண்டு; அல்லது தூய்மைப்படுத்தப் பட்ட நிலையிலும் பெறலாம். இது கரிப்பிசினின் வகைகளில் ஒன்றாகக் கருதப்படுகிறது. இதனை  அசுபால்லடம் என்றும் தார் என்றும் அழைப்பதுண்டு.

அசுபால்ட்டு/பிற்றுமின்னின் முதன்மைப் பயன்பாடு சாலை கட்டமைப்பாகும். இதனை சாலையிடப் பயன்படுத்தப்படும் சல்லிக்கற்களை பிணைக்கும் பிசினாகப் பயன்படுத்தி அசுபால்ட்டு பைஞ்சுதை உருவாக்கப்படுகிறது. அடுத்து சாய் கூரைகளின் இணைப்புகள், சமநிலை மேற்கூரைகளின் தளங்களில்  நீர்புகா கட்டமைப்புக்களுக்கு அசுபால்ட்டு பயன்படுத்தப்படுகிறது.

இயற்கையில் கிடைக்கும் அசுபால்ட்டு/பிற்றுமின் சிலநேரங்களில் "கச்சா பிற்றுமின்" எனப்படுகிறது. இதன் பிசுக்குத்தன்மை குளிர்ந்த கரும்புப்பாகு போன்றுள்ளது பாறை எண்ணெயை ]க்கு காய்ச்சி வடித்த பிற்றுமின் "தூய்மித்த பிற்றுமின்" எனப்படுகிறது.

மேற்சான்றுகள்

நூற் கோவை
 Barth, Edwin J., Asphalt:  Science and Technology Gordon and Breach (1962).  .

வெளி இணைப்புகள்

Pavement Interactive - Asphalt
Asphalt Magazine
CSU Sacramento, The World Famous Asphalt Museum! 
National Institute for Occupational Safety and Health - Asphalt Fumes

கட்டிட கட்டுமானவியல்
சாலைகள்
பெட்ரோலியம்
வேதிக் கலவைகள்
சீமைக் கிளுவை

சீமைக் கிளுவை பேவேசியேக் குடும்பத்தைச் சேர்ந்த பூக்கும் தாவரமாகும். இது சிறிய அழகுக்கு வளர்க்கப்படும் மர வகையைச் சேர்ந்தது. இது ஏப்ரல், மே மாதத்தில் இலைகளை உதிர்த்து பூக்கும் இயல்பை உடையது. ஏறக்குறைய  2 செ.மீ நீளம் கொண்ட வெள்ளை முதல் மங்கிய ஊதா நிறங்கொண்ட கொத்துக்களாகக் காணப்படும். இத்தாவரம் இலங்கை வாகை எனவும் அழைக்கப்படுகிறது.

மேற்கோள்கள்

மரங்கள்
தாவரப் பேரினங்கள்
ராப்பா நூயி மொழி

ராப்பா நூயி மொழி (Rapa Nui) என்பது ஈசுட்டர் தீவு எனவும் அழைக்கப்படும் ராப்பா நுயி தீவில் பேசப்படும் ஒரு கிழக்குப் பொலினீசிய மொழி ஆகும்.

4000 பேருக்கும் குறைவான மக்கள்தொகையைக் கொண்ட இத்தீவு சிலி நாட்டின் ஒரு சிறப்பு ஆட்சிப்பகுதி ஆகும். மக்கள்தொகைப் புள்ளிவிபரங்களின் படி இத்தீவில் வாழ்பவர்களும், சிலித் தலை நிலத்தில் தம்மை ராப்பா நுயி இனத்தவராகக் கூறிக்கொள்பவர்களுமாகச் சேர்த்து மொத்த மக்கள் தொகை 3700 ஆகும். இம்மக்களிடையே, இவர்களுடைய முதல் மொழி, பேச்சு மொழி என்பன குறித்த புள்ளி விபரங்கள் இல்லை. ஆனாலும், இம்மொழியை முறையாகப் பேச வல்லவர்கள் ஏறத்தாழ 800 பேர் மட்டுமே எனத் தெரியவருகிறது.

மேற்கோள்கள்

பொலினீசிய மொழிகள்
ஈஸ்டர் தீவு
சிலி
நீலகண்ட சோமயாஜி

நீலகண்ட சோமயாஜி (Nilakantha Somayaji, നീലകണ്ഠ സോമയാജി, 14 சூன் 1444 – 1544) அல்லது கேளல்லூர் சோமாத்திரி என்றும் அழைக்கப்படுபவர் கேரளப் பயில்முறை வானவியல் மற்றும் கணித வழிவந்த ஒரு கணிதவியலாளரும் வானவியலாளரும் ஆவார். பொதுவாண்டு 1501-இல் நிறைவுற்ற தந்திரசங்கிரகா எனும் விரிவான வானவியல் ஆய்வுக் கட்டுரை இவருடைய புகழ்பெற்ற படைப்புகளுள் ஒன்றாகும். ஆர்யபட்டிய பாஷ்யம் என்ற பெயரில் ஆர்யபட்டியத்துக்கு ஒரு விரிவான விளக்கவுரையையும் படைத்துள்ளார். இந்த விளக்கவுரையில் முக்கோணவியல் சார்புகளின் முடிவிலித் தொடர் விரிவாக்கத்தைப் பற்றியும்  இயற்கணிதம் மற்றும் கோள வடிவியலில் உள்ள சிக்கல்களையும் அலசியுள்ளார். மாதவரின் கேரளப் பள்ளி. பிரம்ம சூத்திரத்திற்கு விளக்கமும் எழுதியுள்ளார்.

தெற்கு மலபார் பகுதியிலிருந்த பிராமணக் குடும்பத்தில் பிறந்தவர் நீலகண்டர். தன் வாழ்வையும் தான் வாழ்ந்த காலத்தையும் விளக்கமாகப் பதிவு செய்த வெகு சில இந்திய அறிஞர்களில் இவரும் ஒருவராவார். சோமயாஜி என்பது சோமயக்ஞ வேதச் சடங்கை மேற்கொண்ட நம்பூதிரிக்கு வழங்கப்படும் பட்டப்பெயராகும். சோமயாஜி என்பது பேச்சு வழக்கில் சோமாத்திரி என்று மறுவி அவரது பெயராக வழங்கப்படுகின்றது.

தந்திரசங்கிரகா நூலில் ஆரியபட்டாவின் புதன், வெள்ளி கோள்களின் கருதுகோள்களைத் திருத்தினார். இந்தக் கோள்களின் மையம் என இவர் கணித்தச் சமன்பாடு பதினேழாம் நூற்றாண்டில் யோகான்னசு கெப்லரின் காலத்தில் மேம்படுத்தும் வரை துல்லியமாக இருந்தது.

அவருடைய ஆர்யபட்டிய பாஷ்யாவில், பதினாறாம் நூற்றாண்டின் பிற்பகுதியில் டைக்கோ பிராகி முன்வைத்த டைக்கோனிக் அமைப்பை ஒத்த ஒரு பகுதியளவான ஞாயிற்றுமைய கோள் மாதிரிக்கான கணிப்பு முறையை உருவாக்கினார். இந்தக் கோள் மாதிரியில் புதன், வெள்ளி, செவ்வாய், வியாழன் மற்றும் சனி ஆகிய கோள்கள் சூரியனைச் சுற்றுவதாகவும், சூரியன் பூமியைச் சுற்றுவதாகவும் கருதப்பட்டது. அவரைப் பின்பற்றிய பெரும்பாலான கேரளப் பயில்முறை வழிவந்த பல வானியலாளர்கள் இந்த கோள் மாதிரியை ஏற்றுக்கொண்டிருந்தனர்,

அவருடைய ஜோதிர்மீமாம்ஸா எனும் நூலில் வானியலின் அவசியத்தை வலியுறுத்தியும், சரியான கண்காணிப்பும் கணக்கிடல் பற்றியும் குறிப்பிட்டுள்ளார்.

படைப்புகள்
வானியல் மற்றும் கணிதம் தொடர்பான நீலகண்டரின் படைப்புகள் சில 
தந்திரசங்கிரகா
கோலசாரா
சித்தாந்ததர்ப்பனா
சந்திரச்சாயகணிதா
ஆர்யபட்டிய பாஷ்யா
சித்தாந்ததர்ப்பன வியாக்யா
சந்திரச்சாயகணித வியாக்யா
சுந்தராஜ பிரஸ்நோத்தரா
கிரகநாடி கிரந்தா
கிரகபரிக்ஷாகிரமா
ஜோதிர்மீமாம்ஸா

மேலும் காண்க
இந்தியக் கணிதவியலாளர்களின் பட்டியல்
இந்திய வானியல்

மேற்கோள்கள்

வெளி இணைப்புகள்

 Official Website of Chenthala Vishnu Temple
 Tantrasamgraha Official Website
 Official Website of Kelallur Nilakantha Somayaji (archived)

1444 பிறப்புகள்
1544 இறப்புகள்
16-ஆம் நூற்றாண்டு மக்கள்
இந்தியக் கணிதவியலாளர்கள்
இந்திய வானியலாளர்கள்
மலையாள அறிவியலாளர்கள்
மலப்புறம் மாவட்ட நபர்கள்
மலையாள கணிதவியலாளர்கள்